חיל הים הסורי

חיל הים הסורי (בערבית: البحرية السورية) הוא הזרוע הימית של צבא סוריה ועד לפרוץ מלחמת האזרחים בסוריה שירתו בו כ-4,000 חיילים בשרות סדיר וקבע וכן כ-2,500 אנשי כוחות מילואים.

חיל הים הסורי נמצא תחת פיקוד אזור לטקיה של צבא סוריה ולו בסיסים בנמלי לטקיה, בניאס (כ-55 ק"מ מדרום ללטקיה), מינאת אל ביידה וטרטוס.

חיל הים הסורי נוסד בשנת 1948 וכלי השיט הראשונים שלו היו מספר סירות שהושארו על ידי כוחות צרפת שעזבו את המדינה. אנשי חיל הים הסורי הראשונים היו חיילים בצבא היבשה אשר נשלחו לאקדמיות ימיות בצרפת לשם הכשרתם. החל בשנות ה-50 של המאה ה-20 החל חיל הים הסורי להצטייד בכלי שיט מתוצרת סובייטית. בין השאר נמסרו לסוריה ספינות טורפדו, מקשות, שולות מוקשים, וספינות טילים.
חיל הים הסורי לא השתתף במלחמת ששת הימים. בתחילת מלחמת יום הכיפורים ניסה חיל הים הסורי לעצור כוח של חיל הים הישראלי שהתקרב לנמל לטקיה. בקרב שהתפתח הוטבעו ספינת טורפדו, מקשת ושלוש ספינות טילים. בהמשך המלחמה אירעו עוד שני קרבות בין ספינות טילים של חיל הים הישראלי וספינות של חיל הים הסורי ובהם נפגעו עוד ארבע ספינות טילים סוריות.
בשנות ה-70 של המאה ה-20 המשיך חיל הים הסורי להצטייד בכלי שיט מתוצרת ברית המועצות, כולל ספינות נגד צוללות וספינות טילים מתקדמות.
על פי פרסומים בעיתונות בשנים 2007–2008 קיימו סוריה ורוסיה שיחות במטרה לאפשר לרוסיה לפתח ולהרחיב את בסיס חיל הים בטרטוס על מנת שיהווה אף בסיס לחיל הים הרוסי באגן המזרחי של הים התיכון. במסגרת מגמה זו ביקרה בנמל טרטוס, בחודש אוגוסט 2008 שייטת רוסית, אשר כללה את נושאת המטוסים "אדמירל קוזנצוב", ספינת טילים וארבע צוללות גרעיניות.

מאז פרוץ מלחמת האזרחים לא ברור מצבו של החיל ונראה שפעולתו כמעט ונפסקה.

==סדר כוחות==

ציודו של חיל הים הסורי הוא מתוצרת סובייטית/רוסית ואיראנית:
* שתי ספינות לוחמה בצוללות מדגם פטיה II (Petya II). אוניות אלה יוצרו בשנות ה-60 של המאה ה-20 ויצאו משימוש בחיל הים הרוסי בתחילת שנות ה-90.
* שתי ספינות טילים מדגם אוסה I (Osa I) ושמונה ספינות טילים מדגם אוסה II (Osa II). ספינות אלה תוכננו ויוצרו בשנות ה-60.
* עשר ספינות טילים מדגם (Tir II (IPS 18 מתוצרת איראן, המבוססות על דגם של ספינת טילים צפון קוריאנית.
* שלוש נחתות מדגם פולנוצ'ני B (Polnocny B). נחתות אלה יוצרו בפולין החל משנת 1967.
* שולת מוקשים מדגם סוניה (Sonya). ספינות מדגם זה היו בשימוש חיל הים הסובייטי עד לתחילת שנות ה-90.
* שלוש שולות מוקשים מדגם יבגניה (Yevgenya). ספינות מדגם זה נבנו עבור חיל הים הסובייטי וצבאות זרים, בין השנים 1967–1980.
* 11 מסוקים ימיים מדגם Mil Mi-14PL Haze-A.
* שני מסוקים ימיים מדגם Kamov Ka-28PL Helix-A.

<gallery>
קובץ:Osa-I class Project205 DN-SN-84-01770.jpg|ספינת טילים מתוצרת ברית המועצות, מדגם אוסה I. לחיל הים הסורי ספינות מדגם זה.
קובץ:SKRpr159(DN-SC-86-01985).jpg|ספינת לחימה בצוללות סובייטית מדגם פטיה, בצילום משנת 1985. ספינות מדגם זה נמצאות בשימוש חיל הים הסורי.
קובץ:Mil Mi-14 of Polish Navy (reg. 1011), static display, Radom AirShow 2005, Poland.jpg|מסוק ימי מדגם Mil Mi-14PL בשירות חיל הים הפולני. בחיל הים הסורי, 11 מסוקים דומים.
</gallery>

==מקורות וקריאה נוספת==
* פסח מלובני, מצפון תפתח הרעה, המכון לחקר מלחמות ישראל, 2014, עמ' 465.
* פסח מלובני, דגל אדום מעל המזרח התיכון, אפי מלצר בע"מ, 2017, עמ' 343.
==קישורים חיצוניים==
* פנחס פיק, [https://2020-uploaded.fresh.co.il/2020/09/21/32238646.pdf	הצי הסורי]	'מערכות ים' אוקטובר 1954, עמ' 48.
* [https://www.youtube.com/watch?v=TdcSpf8szdQ פריגטה פטיה סורית]
* יוסי אלעד,	[https://beingalim.files.wordpress.com/2021/01/1979-6-beingalim.pdf	סוריה - קיצוניות מסוכנת],	"בין גלים" יוני 1979 עמ'	9.
* אריה קיזל,	[https://beingalim.files.wordpress.com/2021/01/1984-3-beingalim-161.pdf	צי סוריה],	'בין גלים' 161 מרץ 1984, עמ'	8.
* [https://www.youtube.com/watch?v=TQwHEUoiz1M הצי הסורי והצי הרוסי בנמל טרטוס] 18 בדצמבר 2015.

* פסח מלובני, [https://www.israeldefense.co.il/he/node/34039 הכל נשאר במשפחה - מצב הצי הסורי], באתר ישראל דיפנס, מאי 2018.
* פסח מלובני, [http://www.israeldefense.co.il/he/node/35666 הצי הסורי ומעורבותו במלחמת האזרחים], IsraelDefense, 13 בספטמבר 2018.

==ביאורים==

==הערות שוליים==

קטגוריה:הכוחות המזוינים של סוריה
סוריה